Pahajänese

Pahajänese (saksa keeles Pahhajennes) oli talu Kabala valla maadel Pilistvere kihelkonnas Viljandimaal, kus asus Pahajänese kõrts ja hobupostijaam – Võhma hobupostijaam.

Asus linnulennult 3,2 km, vana ja käänulist maanteed mööda 4 km Võhma külast lõunas.

Kuna Pahajänese asus täpselt Pilistvere kihelkonna piiril vastu Suure-Jaani kihelkonda, on selle halduslik kuuluvus läbi aegade pidevalt muutunud.

1920. aastatel asus Pahajänese talu süda Olustvere vallas, alates 1939. aastast Kõo vallas ja aastatel 1950–1962 Põltsamaa rajoonis.

Tänapäeval on asukoht Viljandi maakonnas Põhja-Sakala vallas Võhmassaare külas.

Ajalugu
Aastal 1721 on mainitud Kabala mõisa *Pahe kõrtsi (Pache) ning aastal 1744 juba kõrtsi nimega Pahajennis.

Nime "Pahajänes" tekke kohta on rahvasuus mitu legendi. Üks neist väidab, et kõrts sai nime selle järgi, et kõrtsi silt kujutas käpaga õllekannu löövat jänest.Elmar Ojaste. "Hobupostijaamad ja ühendused Suure-Jaani kihelkonnas XIX & XX sajandil". filateelia.ee. Veebiviide, vaadatud 22. jaanuar 2013 Teise legendi järgi elanud kõrtsis mees, kes korduvalt tahtnud end üles puua. Mitu korda õnnestus külarahval teda nööri otsast alla võtta kuni ükskord, kui mees taas ähvardanud nööri kaela panna, hüüdnud keegi: "Näe, jänes jookseb!". Inimesed läinud kõik jänest püüdma ja mees jäigi nööri otsa. Sellest ka kõrtsi nimi Pahajänese, et paha jänese tõttu jäi mees päästmata.

Pahajänese postijaam avati samanimelises kõrtsis posti vedamiseks 19. sajandi keskpaigas, 1892. aastal hakati majutama ka reisijaid. Postijaam suleti 1917. aasta suvel.

Tänapäeval on Pahajänese kõrts-postijaamast järel vaid varemed.

Viited

Välislingid
Pärandkultuuri objekt: "Pahajänese kõrts" (758:KOR:001)

Kategooria:Pilistvere kihelkond
Kategooria:Põhja-Sakala vald
Kategooria:Eesti talud
Kategooria:Eesti postijaamad
Kategooria:Eesti kõrtsid